淮南臥病書懷寄蜀中趙徵君蕤
作者：李白
朝代：唐

paragraphs: 吳會一浮雲，飄如遠行客。
功業莫從就，歲光屢奔迫。
良圖俄棄損，衰疾乃綿劇。
古琴藏虛匣，長劒挂空壁。
楚冠懷鍾儀，越吟比莊舃。
國門遙天外，鄉路遠山隔。
朝憶相如臺，夜夢子雲宅。
旅情初結緝，秋氣方寂歷。
風入松下清，露出草間白。
故人不可見，幽夢誰與適。
寄書西飛鴻，贈爾慰離析。